Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με τη σύναψη του πρωτοκόλλου που τροποποιεί το τέταρτο πρωτόκολλο για τον καθορισμό των όρων που αφορούν την αλιεία οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Κοινότητα έχει μακροχρόνια σχέση με τη Γροιλανδία όσον αφορά την αλιεία. Η συμφωνία πλαίσιο χρονολογείται από το 1985 και το τελευταίο πρωτόκολλο είναι το τέταρτο στη σειρά.

Το τέταρτο πρωτόκολλο της αλιευτικής συμφωνίας μεταξύ της Ευρωπαϊκής Κοινότητας και της κυβέρνησης της Δανίας και της τοπικής κυβέρνησης της Γροιλανδίας λήγει στις 31 Δεκεμβρίου 2006. Ωστόσο, σύμφωνα με το άρθρο 14 του πρωτοκόλλου προβλεπόταν ενδιάμεση αναθεώρηση, που έπρεπε να ολοκληρωθεί έως τις 30 Ιουνίου 2003.

Μετά τον τελικό κύκλο διαπραγματεύσεων, ο οποίος πραγματοποιήθηκε στην Αθήνα στις 16-18 Ιουνίου, μονογραφήθηκε ένα πρωτόκολλο που τροποποιεί το τέταρτο πρωτόκολλο.

Το τροποποιημένο πρωτόκολλο καλύπτει την περίοδο από 1ης Ιανουαρίου 2004 έως 31 Δεκεμβρίου 2006. Αν και η χρηματική συνεισφορά παραμένει 42.820.000 ευρώ ετησίως, υπάρχει πλέον σαφής διάκριση μεταξύ της στήριξης από τον προϋπολογισμό σε αντάλλαγμα των αλιευτικών δυνατοτήτων. 31.760.679 ευρώ και της στήριξης από τον προϋπολογισμό για τη διαρθρωτική μεταρρύθμιση της αλιευτικής πολιτικής. 11.059.321 ευρώ.

Η αποζημίωση για τις αλιευτικές δυνατότητες βασίζεται σε ορισμένες αλλαγές:

- Διαγραφή των «χάρτινων ψαριών», όπως γάδος, προσφυγάκι, καπελάνος στα δυτικά ύδατα και κοκκινόψαρο στα δυτικά ύδατα, καθώς και λυκόψαρο.

- Αύξηση των ποσοστώσεων κατά 800 τόνους για το χάλιμπατ Ατλαντικού, κατά 4.200 τόνους για την ιππόγλωσσα Γροιλανδίας στα ανατολικά ύδατα και κατά 4.000 τόνους για τη γαρίδα στα δυτικά ύδατα, σύμφωνα με τις επιστημονικές γνωμοδοτήσεις.

- Εισαγωγή ποσόστωσης 1.000 τόνων κάβουρα της Αρκτικής, σύμφωνα με τις επιστημονικές γνωμοδοτήσεις.

- Εισαγωγή ποσόστωσης 2.000 τόνων για όλα τα παρεμπίπτοντα αλιεύματα.

Η στήριξη του προϋπολογισμού για τη διαρθρωτική μεταρρύθμιση της αλιευτικής πολιτικής και του αλιευτικού τομέα είναι ένα νέο και καινοτόμο στοιχείο, το οποίο αποδεικνύει την επιθυμία των δύο μερών να συμβάλουν στην ανάπτυξη της αειφόρου και υπεύθυνης αλιείας. Επιπλέον, το ποσό αυτό περιλαμβάνει ένα ειδικό ποσό 500.000 ευρώ για την αύξηση του επιστημονικού δυναμικού και του προϋπολογισμού του Ινστιτούτου Φυσικών Πόρων της Γροιλανδίας.

Για να ευθυγραμμισθεί η συμφωνία με τις άλλες συμφωνίες με τρίτες χώρες που προβλέπουν χρηματική αποζημίωση, να καταστεί συνεπής προς τη μεταρρύθμιση της αλιευτικής πολιτικής, και ειδικότερα της εξωτερικής αλιευτικής πολιτικής, έχουν εισαχθεί νέα στοιχεία:

Τα κύρια στοιχεία των αλλαγών είναι:

- Η εισαγωγή ετήσιας αναθεώρησης των ποσοστώσεων που χορηγούνται με βάση τις επιστημονικές συμβουλές και η εισαγωγή περιορισμού για τον αριθμό των σκαφών που αλιεύουν ταυτόχρονα στην ίδια ζώνη, καθώς και η δυνατότητα αναθεώρησης με βάση τη συμφωνία για την κατανομή αλιευτικών δυνατοτήτων μεταξύ παράκτιων χωρών όσον αφορά την ιππόγλωσσα Γροιλανδίας. Τούτο για να αποτραπεί η υπερεκμετάλλευση των πόρων.

- Η εισαγωγή πληρωμής για τις άδειες όλων των ειδών αλιείας, με τέλη που βασίζονται στο 3% των τιμών εκφόρτωσης. Τα τέλη μπορούν να προσαρμόζονται περιοδικά με διοικητική συμφωνία μεταξύ των μερών, λαμβανομένης υπόψη της κατάστασης στην αγορά και στον αλιευτικό τομέα. Αυτό είναι ένα εντελώς νέο και βασικό στοιχείο, το οποίο αναμένεται να εξασφαλίσει την υγιή διαχείριση των πόρων, την υγιή διαχείριση των οικονομικών της Κοινότητας, καθώς και τη συνοχή με την ΚΑΠ και τη δέσμευση να αυξηθεί προοδευτικά η συμμετοχή των πλοιοκτητών. Η χρηματική συνεισφορά που προκύπτει από την άμεση πληρωμή των αδειών από τους πλοιοκτήτες θα αφαιρείται από την κοινοτική αποζημίωση.

- Η εισαγωγή της δυνατότητας πειραματικής αλιείας για είδη βαθέων υδάτων, κεφαλόποδα και κοχύλια. Αυτό αποτελεί σημαντικό μέρος της συμφωνίας, καθόσον θα μπορούσε να οδηγήσει στην απαραίτητη διαφοροποίηση της αλιείας στη Γροιλανδία και να αυξήσει τις αλιευτικές δυνατότητες για τα κοινοτικά σκάφη στο μέλλον.

Επιπλέον, για να βελτιστοποιηθεί η χρήση των αλιευτικών δυνατοτήτων, η παρούσα πρόταση προβλέπει ένα μηχανισμό που επιτρέπει στην Επιτροπή να μεταφέρει προσωρινά στη διάρκεια του συγκεκριμένου έτους τις αλιευτικές δυνατότητες, οι οποίες δεν χρησιμοποιούνται από ένα κράτος μέλος που διαθέτει αλιευτική ποσόστωση, στην αλιευτική ποσόστωση άλλου κράτους μέλους, κατόπιν αιτήσεώς του.

Η μεταφορά αυτή, θεωρώντας ότι είναι προσωρινού χαρακτήρα, δεν προδικάζει την κατανομή των μελλοντικών αλιευτικών δυνατοτήτων μεταξύ των κρατών μελών και τηρεί την αρχή της σχετικής σταθερότητας, χωρίς να θίγει τις αρμοδιότητες που έχουν ανατεθεί στα κράτη μέλη με το άρθρο 20 παράγραφος 5 του κανονισμού αριθ. 2371/2002.

Ενόψει των ανωτέρω, το πρωτόκολλο που τροποποιεί το τέταρτο πρωτόκολλο θεωρείται ικανοποιητικό από οικονομική άποψη και θα ενθαρρύνει την υπεύθυνη και αειφόρο εκμετάλλευση των πόρων προς αμοιβαίο όφελος της Κοινότητας και της Γροιλανδίας.

Η Επιτροπή προτείνει, στη βάση αυτή, να εγκρίνει το Συμβούλιο με κανονισμό τη σύναψη του πρωτοκόλλου που τροποποιεί το πρωτόκολλο για τον καθορισμό των όρων που αφορούν την αλιεία οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου, για την περίοδο από 1ης Ιανουαρίου 2004 έως 31 Δεκεμβρίου 2006.

Αντικείμενο χωριστής διαδικασίας αποτελεί ένα σχέδιο απόφασης του Συμβουλίου σχετικά με την προσωρινή εφαρμογή του πρωτοκόλλου που τροποποιεί το τέταρτο πρωτόκολλο όσον αφορά τη δυνατότητα πειραματικής αλιείας, έως ότου αυτό τεθεί οριστικά σε ισχύ.

2003/0236 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με τη σύναψη του πρωτοκόλλου που τροποποιεί το τέταρτο πρωτόκολλο για τον καθορισμό των όρων που αφορούν την αλιεία οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37, σε συνδυασμό με το άρθρο 300 παράγραφος 2 και παράγραφος 3 πρώτο εδάφιο,

την πρόταση της Επιτροπής [1],

[1] ΕΕ C ... της ..., σ. ....

τη γνώμη του Ευρωπαϊκού Κοινοβουλίου [2],

[2] ΕΕ C ... της ..., σ. ....

Εκτιμώντας τα εξής:

(1) Σύμφωνα με το άρθρο 14 της αλιευτικής συμφωνίας μεταξύ της Ευρωπαϊκής Οικονομικής Κοινότητας, αφενός, και της Κυβέρνησης της Δανίας και της τοπικής Κυβέρνησης της Γροιλανδίας, αφετέρου [3], τα δύο μέρη διεξήγαγαν διαπραγματεύσεις με στόχο να καθορίσουν τις τροποποιήσεις που πρέπει να επέλθουν στο τέταρτο πρωτόκολλο [4] για τον καθορισμό των όρων αλιείας, οι οποίοι προβλέπονται στην ανωτέρω αλιευτική συμφωνία.

[3] ΕΕ L 29 της 1.2.1985, σ. 9.

[4] ΕΕ L 209 της 2.8.2001, σ. 2.

(2) Κατόπιν των διαπραγματεύσεων αυτών, στις 18 Ιουνίου 2003 μονογραφήθηκε ένα πρωτόκολλο που τροποποιεί το τέταρτο πρωτόκολλο.

(3) Οι τροποποιήσεις του τέταρτου πρωτοκόλλου ακολουθούν τις κατευθυντήριες γραμμές που ορίζονται στην ανακοίνωση της Επιτροπής της 23ης Δεκεμβρίου 2002 για ένα ολοκληρωμένο πλαίσιο για συμφωνίες αλιευτικής σύμπραξης με τρίτες χώρες [5].

[5] COM(2002) 637 τελικό.

(4) Το πρωτόκολλο τροποποιεί τις αλιευτικές δυνατότητες, για τους αλιείς της Κοινότητας, στα ύδατα που υπάγονται στην κυριαρχία ή τη δικαιοδοσία της Γροιλανδίας για την περίοδο από την 1η Ιανουαρίου 2004 έως τις 31 Δεκεμβρίου 2006.

(5) Είναι προς το συμφέρον της Κοινότητας να εγκρίνει το πρωτόκολλο που τροποποιεί το τέταρτο πρωτόκολλο.

(6) Για να βελτιστοποιηθεί η χρήση των αλιευτικών δυνατοτήτων, είναι αναγκαίο να προβλεφθεί η δυνατότητα ανακατανομής των μη χρησιμοποιημένων αλιευτικών δυνατοτήτων ενός κράτους μέλους, κατά τη διάρκεια μιας αλιευτικής περιόδου, σε άλλο κράτος μέλος κατόπιν σχετικού αιτήματος. Μια τέτοια μεταφορά, η οποία πρόκειται να είναι προσωρινού χαρακτήρα, δεν θα πρέπει να θίγει μελλοντικές κατανομές αλιευτικών δυνατοτήτων μεταξύ των κρατών μελών, ούτε θίγει τις αρμοδιότητες που έχουν ανατεθεί στα κράτη μέλη με το άρθρο 20 παράγραφος 5 του κανονισμού αριθ. 2371/2002.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Εγκρίνεται εξ ονόματος της Κοινότητας το πρωτόκολλο που τροποποιεί το τέταρτο πρωτόκολλο για τον καθορισμό των όρων που αφορούν την αλιεία, οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου ("το τροποποιητικό πρωτόκολλο").

Το κείμενο του τροποποιητικού πρωτοκόλλου επισυνάπτεται στον παρόντα κανονισμό.

Άρθρο 2

Η Επιτροπή έχει τη δυνατότητα να συνάψει διοικητικό διακανονισμό με την αρμόδια αρχή της Γροιλανδίας ώστε να προσαρμόζει κατά διαστήματα το ύψος των τελών έκδοσης αδειών, σύμφωνα με το άρθρο 11 παράγραφος 5 του τετάρτου πρωτοκόλλου.

Άρθρο 3

1. Όταν υπάρχει υποχρησιμοποίηση των αλιευτικών δυνατοτήτων που υλοποιούνται στο πλαίσιο της ποσόστωσης και των αδειών που έχουν διατεθεί σε ένα κράτος μέλος στα ύδατα που υπάγονται στην κυριαρχία ή τη δικαιοδοσία της Γροιλανδίας, χωρίς να θίγονται οι αρμοδιότητες που έχουν ανατεθεί στα κράτη μέλη με το άρθρο 20 παράγραφος 5 του κανονισμού αριθ. 2371/2002, η Επιτροπή μπορεί να ανακατανείμει για τη συγκεκριμένη αλιευτική περίοδο τις μη χρησιμοποιημένες αλιευτικές δυνατότητες σε σκάφη άλλου κράτους μέλους, το οποίο υποβάλλει αίτημα για τέτοια ανακατανομή.

2. Η μεταφορά αλιευτικών δυνατοτήτων ενός κράτους μέλους σε άλλο κράτος μέλος, όπως προβλέπεται στην παράγραφο 1, δεν θίγει τις μελλοντικές κατανομές αλιευτικών δυνατοτήτων μεταξύ των κρατών μελών.

Άρθρο 4

Πλοιοκτήτες της Κοινότητας, οι οποίοι λαμβάνουν άδεια για κοινοτικό σκάφος που επιτρέπεται να αλιεύει στα ύδατα που υπάγονται στην κυριαρχία ή τη δικαιοδοσία της Γροιλανδίας, καταβάλλουν τέλος έκδοσης άδειας σύμφωνα με το άρθρο 11 παράγραφος 5 του τετάρτου πρωτοκόλλου.

Οι κανόνες εφαρμογής του παρόντος άρθρου, συμπεριλαμβανομένων της αίτησης για χορήγηση άδειας και των διατυπώσεων έκδοσης, υπόκεινται στη διαδικασία του άρθρου 30 του κανονισμού (ΕΚ) αριθ. 2371/2002 του Συμβουλίου [6].

[6] ΕΕ L 358 της 31.12.2002, σ. 59.

Άρθρο 5

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν το τροποποιητικό πρωτόκολλο δεσμεύοντας την Κοινότητα.

Άρθρο 6

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΡΩΤΟΚΟΛΛΟ ΠΟΥ ΤΡΟΠΟΠΟΙΕΙ ΤΟ ΤΕΤΑΡΤΟ ΠΡΩΤΟΚΟΛΛΟ

για τον καθορισμό των όρων που αφορούν την αλιεία οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου

Μετά τη συνεδρίαση της κοινής επιτροπής στις 16-18 Ιουνίου 2003, το τέταρτο πρωτόκολλο τροποποιείται ως εξής, με ισχύ από την 1η Ιανουαρίου 2004:

I. Το άρθρο 1 αντικαθίσταται από το ακόλουθο κείμενο:

«Άρθρο 1

1. Το παρόν πρωτόκολλο εφαρμόζεται στις αλιευτικές δραστηριότητες από την 1η Ιανουαρίου 2001 έως τις 31 Δεκεμβρίου 2006.

2. Οι ποσοστώσεις που αναφέρονται στο άρθρο 2 της συμφωνίας καθορίζονται κάθε έτος με βάση τα διαθέσιμα επιστημονικά στοιχεία. Υπολογίζονται ως το υπόλοιπο των συνολικών επιτρεπόμενων αλιευμάτων της Γροιλανδίας, αφού αφαιρεθούν οι ποσότητες περί των οποίων ο λόγος στην παράγραφο 1 του άρθρου 7 της συμφωνίας, οι οποίες και αναφέρονται στο άρθρο 2, αλλά δεν υπερβαίνουν τις ακόλουθες ποσότητες:

>ΘΕΣΗ ΠIΝΑΚΑ>

3. Η ποσόστωση γαρίδας στην ανατολική Γροιλανδία επιτρέπεται να αλιεύεται σε περιοχές δυτικώς της Γροιλανδίας, υπό τον όρο ότι έχουν προβλεφθεί ρυθμίσεις για μεταφορές ποσοστώσεων μεταξύ πλοιοκτητών της Γροιλανδίας και της Κοινότητας από εταιρία σε εταιρία. Η τοπική κυβέρνηση της Γροιλανδίας θα αναλάβει να διευκολύνει τις ρυθμίσεις αυτές. Οι μεταφορές ποσοστώσεων μπορούν να πραγματοποιηθούν μόνο μέχρι την ποσότητα των 2.000 τόνων ετησίως σε περιοχές της δυτικής Γροιλανδίας. Η αλιεία των κοινοτικών σκαφών πρέπει να πραγματοποιείται υπό τους ίδιους όρους που καθορίζονται στην άδεια που χορηγείται στον πλοιοκτήτη της Γροιλανδίας.

4. Θα διατεθούν εγκρίσεις για πειραματική αλιεία για δοκιμαστική περίοδο έξι μηνών το πολύ η κάθε μία, σύμφωνα με το άρθρο 9 και το παράρτημα V.

5. Όταν τα μέρη συμπεράνουν ότι οι πειραματικές εξορμήσεις έχουν επιτύχει θετικά αποτελέσματα, η τοπική κυβέρνηση της Γροιλανδίας θα κατανείμει το 50% των αλιευτικών δυνατοτήτων για τα νέα είδη στον κοινοτικό στόλο, έως τη λήξη του παρόντος πρωτοκόλλου. Τούτο, με αντίστοιχη αύξηση του τμήματος της χρηματικής αποζημίωσης που αναφέρεται στο άρθρο 11 παράγραφος 2.»

II. Το άρθρο 2 αντικαθίσταται από το ακόλουθο κείμενο:

«Άρθρο 2

1. Οι ποσότητες που αναφέρονται στην παράγραφο 1 του άρθρου 7 της συμφωνίας καθορίζονται στα ακόλουθα επίπεδα ετησίως:

(τόνοι)

>ΘΕΣΗ ΠIΝΑΚΑ>

"

III. Το άρθρο 3 καταργείται.

IV. Το άρθρο 9 αντικαθίσταται από το ακόλουθο κείμενο:

«Άρθρο 9

Τα μέρη προωθούν την διεξαγωγή πειραματικής αλιείας με στόχο, μεταξύ άλλων, είδη βαθέων υδάτων, κεφαλόποδα, κοχύλια και καπελάνο (δυτικό απόθεμα) στα ύδατα της Γροιλανδίας. Για το σκοπό αυτό, διεξάγουν διαβουλεύσεις οποτεδήποτε υποβληθεί σχετική αίτηση από ένα από τα μέρη και καθορίζουν, κατά περίπτωση, τα σχετικά είδη, τους όρους και τις λοιπές παραμέτρους. Τα μέρη υλοποιούν την πειραματική αλιεία σύμφωνα με το παράρτημα V.»

V. Το άρθρο 11 αντικαθίσταται από το ακόλουθο κείμενο:

«Άρθρο 11

1. Η χρηματική αποζημίωση που αναφέρεται στο άρθρο 6 της συμφωνίας καθορίζεται, κατά τη διάρκεια της περιόδου ισχύος του παρόντος πρωτοκόλλου, στο ποσό των 42.820.000 ευρώ (EUR), το οποίο είναι καταβλητέο ετησίως κατά την έναρξη κάθε αλιευτικής περιόδου.

2. Το τμήμα της χρηματικής αποζημίωσης που ανέρχεται σε 31.760.679 ευρώ (EUR) θεωρείται ότι αντιπροσωπεύει το αντάλλαγμα για τις αλιευτικές δυνατότητες. Το ποσό αυτό αναπροσαρμόζεται κατά τη διάρκεια κάθε αλιευτικής περιόδου, όποτε χορηγούνται στην Κοινότητα συμπληρωματικές ποσοστώσεις, πέραν των ποσοτήτων των ποσοστώσεων που αναφέρονται στον πίνακα του άρθρου 1. Η αναπροσαρμογή υπολογίζεται με βάση τις αγοραίες τιμές των διαφόρων ειδών, για τα οποία χορηγούνται οι συμπληρωματικές ποσοστώσεις.

3. Η Γροιλανδία διαθέτει στην Κοινότητα ποσότητα 20.000 τόνων ισοδυνάμου γάδου, την οποία η Κοινότητα μπορεί να χρησιμοποιήσει για την απόκτηση συμπληρωματικών αλιευτικών δυνατοτήτων. Η αναπροσαρμοσμένη αποζημίωση που αναφέρεται στην παράγραφο 2 μπορεί να αφορά το 50% κατ' ανώτατο όριο του εν λόγω ισοδυνάμου γάδου.

4. Η διαδικασία που πρέπει να ακολουθείται όσον αφορά την κατανομή συμπληρωματικών αλιευτικών δυνατοτήτων βάσει του άρθρου 8 της συμφωνίας καθορίζεται στο παράρτημα III.

5. Η χρηματική συνεισφορά που προκύπτει από την άμεση πληρωμή των αδειών από τους πλοιοκτήτες θα αφαιρείται από τη συνολική κοινοτική αποζημίωση που προβλέπεται στο άρθρο 11 παράγραφος 1. Τα τέλη έκδοσης αδειών ανά είδος και ανά τόνο που κατανέμονται στα σκάφη καθορίζονται σύμφωνα με το παράρτημα VI. Οι τεχνικές λεπτομέρειες εφαρμογής για τη χορήγηση των αδειών αλιείας καθορίζονται με διοικητική συμφωνία των μερών.

6. Η Γροιλανδία υλοποιεί στήριξη από τον προϋπολογισμό προς τον αλιευτικό τομέα για τα τρία απομένοντα έτη του πρωτοκόλλου, σύμφωνα με τις πολιτικές δεσμεύσεις που έχουν αναληφθεί με την από 12ης Ιουνίου 2003 επιστολή του Πρωθυπουργού της Γροιλανδίας προς τον Πρόεδρο κ. Prodi. Οι κατευθύνσεις σχετικά με τη στρατηγική και τους στόχους της μεταρρύθμισης της αλιευτικής πολιτικής της Γροιλανδίας, όπως αυτή ορίζεται και προγραμματίζεται ανεξάρτητα και αυτόνομα από την τοπική κυβέρνηση της Γροιλανδίας, καθώς και οι τεχνικές λεπτομέρειες που αφορούν τον καθορισμό, την υλοποίηση και την παρακολούθηση της στήριξης από τον προϋπολογισμό προς τον αλιευτικό τομέα της Γροιλανδίας, καθορίζονται με διοικητική συμφωνία μεταξύ της Γροιλανδίας και της Ευρωπαϊκής Κοινότητας. Η Γροιλανδία διαθέτει 500.000 ευρώ (EUR) για την αύξηση του προϋπολογισμού του Ινστιτούτου Φυσικών Πόρων της Γροιλανδίας.»

VI. Το άρθρο 14 αντικαθίσταται από το ακόλουθο κείμενο:

«Άρθρο 14

Μέχρι την 30ή Ιουνίου 2005, τα μέρη θα αξιολογήσουν την εφαρμογή του παρόντος πρωτοκόλλου με στόχο να προετοιμάσουν τις διαπραγματεύσεις για την επόμενη συμφωνία. "

VII. Το παράρτημα Ι καταργείται.

VIII. Προστίθεται το ακόλουθο παράρτημα V:

«Παράρτημα V

Λεπτομέρειες εφαρμογής της πειραματικής αλιείας

Η τοπική κυβέρνηση της Γροιλανδίας και η Ευρωπαϊκή Επιτροπή αποφασίζουν από κοινού σχετικά με τους επιχειρηματίες της Ευρωπαϊκής Κοινότητας, τον καταλληλότερο χρόνο και τις ρυθμίσεις για την εφαρμογή της πειραματικής αλιείας. Για να διευκολυνθεί το εξερευνητικό έργο των σκαφών, η τοπική κυβέρνηση της Γροιλανδίας (μέσω του Ινστιτούτου Φυσικών Πόρων της Γροιλανδίας) παρέχει τις υπάρχουσες επιστημονικές και λοιπές βασικές πληροφορίες.

Η αλιευτική βιομηχανία της Γροιλανδίας συνεργάζεται στενά (συντονισμός και διάλογος για τις ρυθμίσεις που αφορούν την πειραματική αλιεία).

Διάρκεια των εξορμήσεων: έξι μήνες κατ' ανώτατο όριο και τρεις μήνες κατ' ελάχιστο, εκτός εάν συμφωνήσουν διαφορετικά τα μέρη.

Επιλογή των υποψηφίων για την υλοποίηση των πειραματικών εξορμήσεων:

Η Ευρωπαϊκή Επιτροπή κοινοποιεί στις αρχές της Γροιλανδίας τις αιτήσεις για έκδοση αδειών πειραματικής αλιείας. Ένας τεχνικός φάκελος προσδιορίζει:

- τα τεχνικά χαρακτηριστικά του σκάφους.

- το επίπεδο εμπειρίας ως προς την αλιεία των αξιωματικών του σκάφους.

- την πρόταση για τις τεχνικές παραμέτρους της εξόρμησης (διάρκεια, εργαλεία, περιοχές εξερεύνησης κλπ.)

Η τοπική κυβέρνηση της Γροιλανδίας διοργανώνει τεχνικό διάλογο των υπηρεσιών της κυβέρνησης της Γροιλανδίας και της Ευρωπαϊκής Επιτροπής με τους ενδιαφερόμενους πλοιοκτήτες, εάν το κρίνει αναγκαίο.

Πριν την έναρξη της εξόρμησης, οι πλοιοκτήτες υποβάλλουν στις αρχές της Γροιλανδίας και στην Ευρωπαϊκή Επιτροπή:

- δήλωση των αλιευμάτων που βρίσκονται ήδη επί του σκάφους.

- τα τεχνικά χαρακτηριστικά των αλιευτικών εργαλείων που θα χρησιμοποιηθούν για την εξόρμηση.

- βεβαίωση ότι συμμορφώνονται με τους κανονισμούς αλιείας της Γροιλανδίας.

Στη διάρκεια της εξόρμησης στη θάλασσα, οι πλοιοκτήτες των υπόψη σκαφών:

- υποβάλλουν στο Ινστιτούτο Φυσικών Πόρων της Γροιλανδίας, στις αρχές της Γροιλανδίας και στην Ευρωπαϊκή Επιτροπή εβδομαδιαία έκθεση για τα αλιεύματα ανά ημέρα και ανά ανάσυρση δικτύων, συμπεριλαμβανομένης της περιγραφής των τεχνικών παραμέτρων της εξόρμησης (θέση, βάθος, ημερομηνία και ώρα, αλιεύματα και άλλες παρατηρήσεις ή σχόλια).

- ανακοινώνουν τη θέση, την ταχύτητα και την κατεύθυνση του σκάφους με VMS.

- εξασφαλίζουν την παρουσία επί του σκάφους ενός Γροιλανδού επιστημονικού παρατηρητή ή ενός παρατηρητή που έχει επιλεγεί από τις αρχές της Γροιλανδίας. Ο ρόλος του παρατηρητή θα είναι να συλλέγει επιστημονικές πληροφορίες από τα αλιεύματα, καθώς και να λαμβάνει δείγματα αλιευμάτων. Ο παρατηρητής έχει μεταχείριση αξιωματικού του πλοίου και ο πλοιοκτήτης καλύπτει τα έξοδα διαβίωσης του παρατηρητή κατά την παραμονή του στο σκάφος. Η απόφαση σχετικά με το χρόνο επιβίβασης του παρατηρητή επί του σκάφους, τη διάρκεια της παραμονής του, τον λιμένα επιβίβασης και αποβίβασης καθορίζονται σε συμφωνία με τις αρχές της Γροιλανδίας. Εκτός αντίθετης συμφωνίας μεταξύ των μερών, το σκάφος δεν μπορεί να υποχρεωθεί ποτέ να καταπλεύσει σε λιμένα περισσότερες από μία φορά ανά δίμηνο.

- υποβάλλουν τα σκάφη σε επιθεώρηση κατά την έξοδο από τα ύδατα της Γροιλανδίας, εάν το ζητήσουν οι αρχές της Γροιλανδίας.

- φροντίζουν να συμμορφώνονται με τους κανονισμούς αλιείας της Γροιλανδίας.

Τα αλιεύματα, συμπεριλαμβανομένων των παρεμπιπτόντων αλιευμάτων, τα οποία αλιεύονται στη διάρκεια της επιστημονικής εξόρμησης, παραμένουν στην κυριότητα του πλοιοκτήτη.

Οι αρχές της Γροιλανδίας ορίζουν ένα υπεύθυνο επικοινωνίας, αρμόδιο για την αντιμετώπιση των τυχόν απρόβλεπτων προβλημάτων που θα μπορούσαν να παρακωλύσουν την εξέλιξη της πειραματικής αλιείας.»

IX. Προστίθεται το ακόλουθο παράρτημα VI:

«Παράρτημα VI

Τέλη έκδοσης αδειών

Ισχύουν τα ακόλουθα τέλη [7]:

[7] Τα τέλη μπορούν να προσαρμόζονται περιοδικά με διοικητική συμφωνία μεταξύ των μερών, λαμβανομένης υπόψη της κατάστασης στην αγορά και στον αλιευτικό τομέα.

Είδη // EUR ανά τόνο

Κοκκινόψαρο // 52

Ιππόγλωσσα Γροιλανδίας // 85

Γαρίδα // 74

Χάλιμπατ Ατλαντικού // 199

Καπελάνος // 7

Γρεναδιέρος των βράχων // 10

Κάβουρας Αρκτικής // 122

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: Αλιεία

Δραστηριότητα(-ες): Διεθνής αλιεία

Ονομασία της δράσης: Αναθεώρηση του τέταρτου πρωτοκόλλου για τον καθορισμό των όρων οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου.

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

B7-8000(110301) : Διεθνείς συμφωνίες στον τομέα της αλιείας

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της δράσης (Μέρος B): ελάχιστο 119.685.065 EUR - μέγιστο 128.519.000 EUR

2.2. Περίοδος υλοποίησης: 1.1.2004 - 31.12.2006

2.3. Συνολική πολυετής εκτίμηση των δαπανών:

α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (πρβλ. σημείο 6.1.2)

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμβατότητα με τον δημοσιονομικό προγραμματισμό και με τις Δημοσιονομικές Προοπτικές

|X| Πρόταση συμβατή με τον ισχύοντα δημοσιονομικό προγραμματισμό.

| | Η πρόταση αυτή απαιτεί επαναπρογραμματισμό του αντίστοιχου τομέα των Δημοσιονομικών Προοπτικών.

| | συμπεριλαμβανόμενης, εφόσον συντρέχει περίπτωση, προσφυγής στις διατάξεις της Διοργανικής Συμφωνίας.

2.5. Δημοσιονομικές επιπτώσεις επί των εσόδων:

|X| Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

Ή

| | Δημοσιονομική επίπτωση - Η επίδραση επί των εσόδων έχει ως εξής:

Σημείωση: Όλες οι διευκρινίσεις και παρατηρήσεις που αφορούν τον τρόπο υπολογισμού της επίδρασης επί των εσόδων πρέπει να περιλαμβάνονται σε χωριστό φύλλο, επισυναπτόμενο στο παρόν δημοσιονομικό δελτίο ...

>ΘΕΣΗ ΠIΝΑΚΑ>

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 37 της Συνθήκης, σε συνδυασμό με το άρθρο 300 παράγραφος 2 και 3, πρώτο εδάφιο.

Συμφωνία ΕΚ/Γροιλανδίας (ΕΕ L 29 της 1.2.1985, σ. 9)

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

Σύμφωνα με το άρθρο 14 της αλιευτικής συμφωνίας μεταξύ της ΕΚ και της κυβέρνησης της Δανίας και της τοπικής κυβέρνησης της Γροιλανδίας, και όπως ορίζεται στο άρθρο 14 του τέταρτου πρωτοκόλλου (ΕΕ L 209 της 2.8.2001), έως τις 30 Ιουνίου 2003 έπρεπε να πραγματοποιηθεί ενδιάμεση αναθεώρηση. Και τούτο, για να επανεξετασθεί και να εκτιμηθεί η επάρκεια του πρωτοκόλλου και να προταθούν τροποποιήσεις, εφόσον είναι αναγκαίο.

Σκοπός της αναθεώρησης του τέταρτου πρωτοκόλλου είναι να αυξηθεί η αρτιότητα του πρωτοκόλλου, να εξαλειφθεί το υψηλό επίπεδο των «χάρτινων ψαριών», να εξασφαλισθεί καλύτερη ισορροπία μεταξύ αλιευτικών δυνατοτήτων και χρηματικής αποζημίωσης, καθώς και να αυξηθεί η διαφάνεια και η δυνατότητα λογοδοσίας, όπως ζήτησε το Συμβούλιο, το Ελεγκτικό Συνέδριο και το Ευρωπαϊκό Κοινοβούλιο.

5.1.2. Μέτρα σχετικά με την εκ των προτέρων (ex ante) αξιολόγηση

Μετά την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την ενδιάμεση αναθεώρηση του τέταρτου πρωτοκόλλου στον τομέα της αλιείας μεταξύ της ΕΕ και της Γροιλανδίας [COM(2002)697 της 4.12.2002] και όπως εζητείτο από τα συμπεράσματα του Συμβουλίου της 24ης Φεβρουαρίου 2003, η Επιτροπή πραγματοποίησε δημοσιονομική αξιολόγηση του πρωτοκόλλου. Η αξιολόγηση αυτή διαβιβάστηκε στο Συμβούλιο και στο Κοινοβούλιο τον Απρίλιο 2003 και αποτέλεσε τη βάση για τις τροποποιήσεις που επήλθαν στο τέταρτο πρωτόκολλο.

Οι κυριότερες τροποποιήσεις είναι οι εξής:

* Διαγραφή των χάρτινων ψαριών: αλλαγή στις αλιευτικές ποσοστώσεις-: Οι ποσοστώσεις που προβλέπονται στο άρθρο 1 παράγραφος 2 του αναθεωρημένου τέταρτου πρωτοκόλλου έχουν μειωθεί σε σύγκριση με το τέταρτο πρωτόκολλο, ώστε να καθοριστούν αλιευτικές δυνατότητες που είναι πράγματι διαθέσιμες, που είναι προς το συμφέρον του κοινοτικού στόλου και που συμβαδίζουν με τις επιστημονικές γνωμοδοτήσεις. Αυτό ισχύει για τον γάδο (από 2.000 τόνους σε pm), με το κοκκινόψαρο (από 31.000 t σε 25.500 t), το λυκόψαρο (διαγράφεται), το προσφυγάκι (διαγράφεται) και τον καπελάνο (διαγραφή της δυτικής ποσόστωσης ύψους 25.000 τόνων). Ταυτόχρονα, η Κοινότητα έχει τη δυνατότητα να καθορίσει υψηλότερες ποσοστώσεις, στις περισσότερες περιπτώσεις μέχρι τα επίπεδα του τέταρτου πρωτοκόλλου, για τον γάδο και το κοκκινόψαρο σε περίπτωση ανάκαμψης των αποθεμάτων, με καταβολή πρόσθετης χρηματικής αποζημίωσης, όπως προβλέπεται στο άρθρο 11 παράγραφος 2.

* Νέες ή αυξημένες αλιευτικές δυνατότητες: Οι νέες αλιευτικές δυνατότητες περιλαμβάνουν ποσοστώσεις για το δυτικό απόθεμα γαρίδας (4.000 t). Οι αυξημένες αλιευτικές δυνατότητες περιλαμβάνουν το χάλιμπατ Ατλαντικού (800 t), την ιππόγλωσσα Γροιλανδίας (4.200 t) και την εισαγωγή ποσόστωσης κάβουρα Αρκτικής (1.000 t). Επιπλέον, εισάγεται επίσης ποσόστωση για όλα τα παρεμπίπτοντα αλιεύματα (2.000).

* Ετήσια αναθεώρηση των αλιευτικών δυνατοτήτων: Με βάση τις επιστημονικές γνωμοδοτήσεις, μπορεί να πραγματοποιείται ετήσια αναθεώρηση των αλιευτικών δυνατοτήτων που κατανέμονται με το άρθρο 1 παράγραφος 2.

* Πειραματική αλιεία: Το άρθρο για την προώθηση της πειραματικής αλιείας (άρθρο 9) έχει τροποποιηθεί, για να συμπεριληφθούν τα κεφαλόποδα και τα κοχύλια. Εισάγεται παράρτημα V, στο οποίο αναπτύσσονται οι λεπτομέρειες για την πειραματική αλιεία και το άρθρο 1 παράγραφος 5 ορίζει ότι, σε περίπτωση επιτυχίας των πειραματικών εξορμήσεων, θα χορηγηθεί στην Κοινότητα το 50% των αλιευτικών δυνατοτήτων για τα νέα είδη.

* Εισαγωγή τελών έκδοσης αδειών: Εισάγεται πληρωμή για τις άδειες όλων των ειδών αλιείας, με τέλη που βασίζονται στο 3% των τιμών εκφόρτωσης. Τα τέλη μπορούν να προσαρμόζονται περιοδικά με διοικητική συμφωνία μεταξύ των μερών, λαμβανομένης υπόψη της κατάστασης στην αγορά και στον αλιευτικό τομέα. Αυτό είναι ένα εντελώς νέο και βασικό στοιχείο, το οποίο αναμένεται να εξασφαλίσει την υγιή διαχείριση των πόρων, την υγιή διαχείριση των οικονομικών της Κοινότητας, καθώς και τη συνοχή με την ΚΑΠ και τη δέσμευση να αυξηθεί προοδευτικά η συμμετοχή των πλοιοκτητών. Η χρηματική συνεισφορά που προκύπτει από την άμεση πληρωμή των αδειών από τους πλοιοκτήτες θα αφαιρείται από την κοινοτική αποζημίωση.

* Εισαγωγή μεταφοράς αλιευτικών δυνατοτήτων: για να βελτιστοποιηθεί η χρήση των αλιευτικών δυνατοτήτων, η παρούσα πρόταση προβλέπει ένα μηχανισμό που επιτρέπει στην Επιτροπή να μεταφέρει προσωρινά στη διάρκεια του συγκεκριμένου έτους τις αλιευτικές δυνατότητες, οι οποίες δεν χρησιμοποιούνται από ένα κράτος μέλος που διαθέτει αλιευτική ποσόστωση, στην αλιευτική ποσόστωση άλλου κράτους μέλους, κατόπιν αιτήσεώς του. Η μεταφορά αυτή ως προσωρινού χαρακτήρα δεν προδικάζει την κατανομή των μελλοντικών αλιευτικών δυνατοτήτων μεταξύ των κρατών μελών και τηρεί την αρχή της σχετικής σταθερότητας.

* Εισαγωγή στήριξης του προϋπολογισμού: Η στήριξη του προϋπολογισμού για τη διαρθρωτική μεταρρύθμιση της αλιευτικής πολιτικής και του αλιευτικού τομέα είναι ένα νέο και καινοτόμο στοιχείο, το οποίο αποδεικνύει την επιθυμία των δύο μερών να συμβάλουν στην ανάπτυξη της αειφόρου και υπεύθυνης αλιείας. Επιπλέον, το ποσό αυτό περιλαμβάνει ένα ειδικό ποσό 500.000 ευρώ για την αύξηση του επιστημονικού δυναμικού και του προϋπολογισμού του Ινστιτούτου Φυσικών Πόρων της Γροιλανδίας.

* Ρήτρα αναθεώρησης: Η ρήτρα αναθεώρησης έχει ενημερωθεί, ώστε να αξιολογηθεί η εφαρμογή του αναθεωρημένου πρωτοκόλλου, με σκοπό την προετοιμασία των διαπραγματεύσεων για την επόμενη συμφωνία. Η αναθεώρηση θα γίνει το αργότερο στις 30 Ιουνίου 2005.

* Πέρα από την άμεση εμπορική αξία των αλιευμάτων, η παρούσα συμφωνία εξακολουθεί να προσφέρει τα εξής οφέλη:

- πολλαπλασιαστικό αποτέλεσμα στις οικείες περιφέρειες ως προς την απασχόληση στους λιμένες, στις ιχθυόσκαλες, τα εργοστάσια μεταποίησης, τα ναυπηγεία και τους κλάδους παροχής υπηρεσιών.

- αυτές οι θέσεις εργασίας δημιουργούνται σε περιφέρειες όπου δεν υφίσταται καμία άλλη εναλλακτική απασχόληση πέραν της αλιείας.

- εφοδιασμό της κοινοτικής αγοράς με αλιευτικά προϊόντα.

- τη σημασία των σχέσεων με τη Γροιλανδία, τόσο στον τομέα της αλιείας όσο και στη σφαίρα της πολιτικής, και τον κεντρικό ρόλο της αλιευτικής συμφωνίας με τη Γροιλανδία για την ορθή λειτουργία των αλιευτικών συμφωνιών της Κοινότητας με άλλες τρίτες χώρες. Πρέπει επίσης να σημειωθεί ότι τα μέρη συμφώνησαν ότι η Γροιλανδία δεν θα λάβει χρηματοδοτική ενίσχυση δυνάμει του καθεστώτος της ως ΥΧΕ στη διάρκεια της εφαρμογής του 4ου πρωτοκόλλου, εκτός εάν συμφωνηθεί διαφορετικά μετά την αναθεώρηση που απαιτείται βάσει του άρθρου 14 του πρωτοκόλλου.

5.1.3. Μέτρα μετά την εκ των υστέρων (ex post) αξιολόγηση

Προβλέπεται διεξοδική αξιολόγηση, ώστε να αξιολογηθεί η εφαρμογή του αναθεωρημένου πρωτοκόλλου, με σκοπό την προετοιμασία των διαπραγματεύσεων για την επόμενη συμφωνία. Η αναθεώρηση θα γίνει το αργότερο στις 30 Ιουνίου 2005.

5.2. Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

Σύμφωνα με την αλιευτική συμφωνία, θα εξακολουθήσουν να καταβάλλονται στην τοπική κυβέρνηση της Γροιλανδίας 42,82 εκατ. ευρώ ετησίως, όπως προβλέπεται στο τέταρτο πρωτόκολλο. Ωστόσο, το αναθεωρημένο πρωτόκολλο εισάγει δύο βασικές τροποποιήσεις:

1. Η αποζημίωση για τις αλιευτικές δυνατότητες εκτιμάται σε αξία EUR31.760.679, ενόψει των τροποποιημένων αλιευτικών δυνατοτήτων. Το τέταρτο πρωτόκολλο είχε εκτιμώμενη αξία των αλιευτικών δυνατοτήτων 28 εκατ. ευρώ. Η αξία υπολογίζεται βάσει των τιμών εκφόρτωσης (μέσος όρος 2002). Το υπόλοιπο της ετήσιας αποζημίωσης, EUR11.059.321 ετησίως, θα καλύπτει στήριξη του προϋπολογισμού για τη διαρθρωτική μεταρρύθμιση της αλιευτικής πολιτικής στη Γροιλανδία, όπως παρουσιάζεται με την απόφαση του Συμβουλίου υπό μορφή ανταλλαγής επιστολών σχετικά με την προσωρινή εφαρμογή του πρωτοκόλλου με το οποίο τροποποιείται το τέταρτο πρωτόκολλο.

2. Με την εισαγωγή τελών έκδοσης αδειών (άρθρο 2 του κανονισμού, άρθρο 11 παράγραφος 5 και παράρτημα VI του πρωτοκόλλου), θα υπάρχει θετική δημοσιονομική επίπτωση υπό μορφή μείωσης του κοινοτικού προϋπολογισμού, που θα κυμαίνεται από EUR0 έως EUR2.944.645. Ο κατωτέρω πίνακας εμφανίζει το ποσό των τελών έκδοσης αδειών που είναι δυνατό να συγκεντρωθεί στην περίπτωση πλήρους χρησιμοποίησης των αλιευτικών δυνατοτήτων του αναθεωρημένου πρωτοκόλλου [8]:

[8] Δεν περιλαμβάνονται οι αλιευτικές δυνατότητες για μεταβιβάσεις στη Νορβηγία, την Ισλανδία και τις νήσους Φερόε.

>ΘΕΣΗ ΠIΝΑΚΑ>

Το ποσό θα εξαρτάται από το ποσοστό χρησιμοποίησης των αλιευτικών δυνατοτήτων, καθώς και από το τελικό ύψος των τελών [9], το οποίο θα καθοριστεί οριστικά με διοικητική συμφωνία μεταξύ της Επιτροπής και των αρχών της Γροιλανδίας. Η χρηματική συνεισφορά που προκύπτει από την άμεση πληρωμή των αδειών από τους πλοιοκτήτες θα αφαιρείται από την κοινοτική αποζημίωση.

[9] Το οποίο επί του παρόντος έχει καθοριστεί σε 3% των τιμών εκφόρτωσης κάθε είδους.

5.3. Λεπτομέρειες υλοποίησης

Η εφαρμογή του πρωτοκόλλου εμπίπτει στην αποκλειστική αρμοδιότητα της Επιτροπής, η οποία προς τούτο θα χρησιμοποιήσει υπαλλήλους στις Βρυξέλλες.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

6.1.1. Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού)

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2 Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

7.3. Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

(1) Να προσδιορισθεί το είδος κάθε επιτροπής καθώς και η ομάδα στην οποία ανήκει.

>ΘΕΣΗ ΠIΝΑΚΑ>

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1. Επακόλουθα μέτρα

Όσον αφορά τη χρηματική αποζημίωση για το σκέλος της αλιείας, με τον κανονισμό του Συμβουλίου για τη μεταφορά και τις άδειες θα θεσπιστεί ένα σύστημα παρακολούθησης των αλιευμάτων και του ποσοστού χρησιμοποίησης των αλιευτικών δυνατοτήτων.

Όσον αφορά τη χρηματική αποζημίωση για τη στήριξη από τον προϋπολογισμό της διαρθρωτικής μεταρρύθμισης της αλιευτικής πολιτικής της Γροιλανδίας, οι αρχές της Γροιλανδίας έχουν δεσμευθεί να υποβάλουν σχέδιο των μεταρρυθμίσεων πριν από το τέλος του 2003. Αυτό θα δώσει τη δυνατότητα στα συμβαλλόμενα μέρη να παρακολουθούν σε ετήσια βάση την υλοποίηση των καθορισμένων δεικτών.

Επιπλέον, η συνεδρίαση της κοινής επιτροπής με αίτηση οποιουδήποτε μέρους επιτρέπει στην Επιτροπή και στις αρχές της Γροιλανδίας να διαβουλεύονται για θέματα που σχετίζονται με την εφαρμογή και λειτουργία της συμφωνίας. Οποιαδήποτε διαφωνία ως προς την ερμηνεία ή την εφαρμογή της αποτελεί αντικείμενο διαβουλεύσεων.

8.2. Λεπτομέρειες πραγματοποίησης και περιοδικότητα της προβλεπόμενης αξιολόγησης

Το άρθρο 14 του αναθεωρημένου πρωτοκόλλου αναφέρει ότι μέχρι τις 30.6.2005, τα μέρη θα αξιολογήσουν την εφαρμογή του παρόντος πρωτοκόλλου με στόχο να προετοιμάσουν τις διαπραγματεύσεις για την επόμενη συμφωνία. Αυτό συνεπάγεται ότι, πριν από την ανανέωση της συμφωνίας την 1η Ιανουαρίου 2007, ολόκληρη η περίοδος που καλύπτεται από το τέταρτο πρωτόκολλο (συμπεριλαμβανομένου του αναθεωρημένου πρωτοκόλλου) θα υποβληθεί σε αξιολόγηση με τη χρησιμοποίηση δεικτών που μετρούν τα άμεσα αποτελέσματα (αλιεύματα, αξία αλιευμάτων), τα λοιπά αποτελέσματα (λόγος κόστους πρωτοκόλλου / αξίας αλιευμάτων) και τα αποτελέσματα της υλοποίησης της στήριξης του προϋπολογισμού για τη διαρθρωτική μεταρρύθμιση της αλιευτικής πολιτικής. Για να εξασφαλισθεί ότι οι αλιευτικές δραστηριότητες στην περιοχή είναι βιώσιμες, πριν από οποιαδήποτε ανανέωση των πρωτοκόλλων στο μέλλον θα πραγματοποιηθεί αξιολόγηση των οικονομικών, κοινωνικών και περιβαλλοντικών επιπτώσεων.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Δεδομένου ότι η Κοινότητα καταβάλλει χρηματική συνεισφορά για παρεχόμενες υπηρεσίες (αλιευτικές δυνατότητες και λοιπά) και ούτε η συμφωνία ούτε το πρωτόκολλο προβλέπουν ο,τιδήποτε στον τομέα αυτό, η συνεισφορά μπορεί να χρησιμοποιηθεί από τις αρχές της Γροιλανδίας κατά το δοκούν.

Το πρωτόκολλο προβλέπει την ύπαρξη κοινής επιτροπής για την εποπτεία των δραστηριοτήτων των προσωρινών κοινοπραξιών και των κοινών επιχειρήσεων που περιγράφονται στο άρθρο 4.